የኢትዮጵያ ምርት ገበያ የራሱን ሕንፃ በ500 ሚሊዮን ብር ለመገንባት ቦታ ተረከበ
ዘመናዊ የግብይት ሥርዓት ተግባራዊ ለማድረግ ከስምንት ዓመታት በፊት የተቋቋመው የኢትዮጵያ ምርት ገበያ፣ የራሱን ሕንፃ በ500 ሚሊዮን ብር ለመገንባት የሚያስችለውን ቦታ ተረከበ፡፡የአገሪቱ የፋይናንስ ተቋማት መንደር ይሆናል ተብሎ ከተለየው ሰንጋ ተራ በቅርብ ርቀት፣ ለገሃር ከመርከብ ሕንፃ ጀርባ ለሕንፃ መገንቢያ የተረከበው ቦታ 4,300 ካሬ ሜትር ስፋት አለው፡፡የኢትዮጵያ ምርት ገበያ ዋና ሥራ አስፈጻሚ አቶ ኤርሚያስ እሸቱ ለሪፖርተር እንደገለጹት፣ ይህንን ቦታ በሊዝ በመረከብ ግንባታ ለመጀመር የሚያስችሉ ዝግጅቶች እየተደረጉ ነው፡፡በዚህ ቦታ ላይ ከ15 ፎቅ በላይ ያለው ሕንፃ የሚገነባ መሆኑን፣ የግንባታ ወጪውም 500 ሚሊዮን ብር ሊፈጅ ይችላል ተብሎ እንደሚጠበቅ ከአቶ ኤርሚያስ ገለጻ ለመረዳት ተችሏል፡፡ምርት ገበያ ለሕንፃ መገንቢያ የተፈቀደለት ቦታ ላይ በአሁኑ ወቅት ነዋሪዎች ስላሉ፣ ለእነዚህ ነዋሪዎች ምትክ ቦታ ተሰጥቶ ከተነሱ በኋላ ወደ ግንባታ እንደሚገባ ተገልጿል፡፡ ግንባታውንም ከአንድ ዓመት ተኩል ባነሰ ጊዜ ውስጥ ለመጀመር መታቀዱን ለማወቅ ተችሏል፡፡ ከሕንፃው ቀደም ብሎ የተሠራ ዲዛይን ቢኖርም፣ አሁን ግን ዲዛይኑን ለመቀየር ታስቧል ተብሏል፡፡ምርት ገበያው ከምሥረታው ጀምሮ የሚጠቀምበት ሜክሲኮ አደባባይ አካባቢ በሚገኘው አልሳም ጨለቅለቅ ሕንፃ ላይ በተከራያቸው ክፍሎች እንደሆነ ይታወቃል፡፡ እንደ ምርት ገበያ መረጃ አገልግሎቱን ለመስጠት ለሚጠበቅባቸው የሕንፃው ክፍሎች በዓመት ከ15 ሚሊዮን ብር ያላነሰ ወጪ ያወጣል፡፡ ምርት ገበያው ለመገንባት ያቀደው ሕንፃ ዘመናዊ የግብይት ሥርዓቱን ለማቀላጠፍ እንዲያስችል የሚታነፅ እንደሚሆን የተናገሩት አቶ ኤርሚያስ፣ እየሰፋና እያደገ ይሄዳል ተብሎ የሚጠበቀውን ዘመናዊ ግብይት ታሳቢ ያደረገ ነው ብለዋል፡፡የኢትዮጵያ ምርት ገበያ በአሁኑ ወቅት በዋናነት ቡና በማገበያየት የሚታወቅ ሲሆን ሰሊጥ፣ ቦሎቄና የመሳሰሉት ምርቶችንም በማገበያየት ላይ ይገኛል፡፡ ከዚህም በኋላ ምርት ገበያው ሌሎች ምርቶችን ለማገበያየት የሚያስችለውን ዝግጅት እያደረገ በመሆኑ፣ በቅርቡ ሽንብራ ማገበያየት ይጀምራል፡፡የኢትዮጵያ ምርት ገበያ ከስምንት ዓመታት በፊት የተቋቋመ ሲሆን፣ ወጪውን የሚሸፍነው በራሱ ገቢ እንደሆነ ይታወቃል፡፡ ዋነኛ ገቢውም ከተገበያዮች የሚያገኘው ኮሚሽንና የግብይት ፈጻሚዎች ከያዙዋቸው የወንበሮች ሽያጭ ነው፡፡የምርት ገበያን ለማቋቋም የወጣው አዋጅ እንዲያመለክተው፣ ሙሉ ለሙሉ በተከፈለ 250 ሚሊዮን ብር ካፒታል የተቋቋመ ነው፡፡